b'\n_START_ARTICLE_\nMika Str\xc3\xb6mberg\n_START_SECTION_\nPelaajaura\n_START_PARAGRAPH_\nStr\xc3\xb6mberg pelasi 1990-luvulla kasvattajaseurassaan Jokereissa suuressa roolissa. Fyysisest\xc3\xa4kin pelist\xc3\xa4 tunnettu "Str\xc3\xb6ba" oli vuosikymmenen SM-liigan parhaita hy\xc3\xb6kk\xc3\xa4\xc3\xa4vi\xc3\xa4 puolustajia. Kaudella 1996\xe2\x80\x931997 h\xc3\xa4n ker\xc3\xa4si 47 ottelussa per\xc3\xa4ti 42 tehopistett\xc3\xa4, jonka lis\xc3\xa4ksi h\xc3\xa4net valittiin vuotta aikaisemmin SM-liigan parhaaksi puolustajaksi. H\xc3\xa4n my\xc3\xb6s voitti Jokereiden mukana vuosina 1992\xe2\x80\x931997 nelj\xc3\xa4 Suomen mestaruutta sek\xc3\xa4 kaksi Euroopan Cupia. SM-liigamenestyksest\xc3\xa4 ja arvokisavalinnoista huolimatta h\xc3\xa4n ei lopulta koskaan l\xc3\xa4htenyt pelaamaan Pohjois-Amerikkaan._NEWLINE_Jokerit ei tarjonnut Str\xc3\xb6mbergille jatkoa kev\xc3\xa4\xc3\xa4n 1999 j\xc3\xa4lkeen, ja n\xc3\xa4in puolustaja suuntasi Sveitsiin. H\xc3\xa4n palasi alppimaasta Jokereihin kaudeksi 2002\xe2\x80\x932003, jonka j\xc3\xa4lkeen h\xc3\xa4n pelasi kolme kautta Djurg\xc3\xa5rdens IF:ss\xc3\xa4 Ruotsin Elitserieniss\xc3\xa4 ja kauden 2006\xe2\x80\x932007 HPK:ssa._NEWLINE_Kauden 2007\xe2\x80\x932008 alussa Str\xc3\xb6mberg siirtyi KalPaan ja 10. joulukuuta j\xc3\xa4lleen Jokereihin. Str\xc3\xb6mberg ei kuitenkaan saanut kasvattaseuraltaan haluamassaan ajassa jatkosopimustarjousta, joten h\xc3\xa4n p\xc3\xa4\xc3\xa4tti heti kauden p\xc3\xa4\xc3\xa4tytty\xc3\xa4 palata takaisin KalPaan. H\xc3\xa4n pelasi KalPassa pelaajauransa kaksi viimeist\xc3\xa4 kautta ja oli voittamassa kaudella 2008\xe2\x80\x932009 SM-pronssia._NEWLINE_Str\xc3\xb6mberg kuului aikoinaan my\xc3\xb6s maajoukkueen luottopuolustajiin. Arvokisoissa h\xc3\xa4n edusti Suomea MM-kisoissa vuosina 1994\xe2\x80\x931997, Lillehammerin olympialaisissa vuonna 1994 ja maailmancupissa vuonna 1996._NEWLINE_Suomen J\xc3\xa4\xc3\xa4kiekkomuseo aateloi Str\xc3\xb6mbergin vuonna 2011 J\xc3\xa4\xc3\xa4kiekkoleijonaksi numero 209.\n_START_SECTION_\nValmentajaksi\n_START_PARAGRAPH_\nLopetettuaan pelaajauransa Str\xc3\xb6mberg jatkoi KalPassa Pekka Virran kakkosvalmentajana. Virta siirtyi TPS:n p\xc3\xa4\xc3\xa4valmentajaksi kaudeksi 2011\xe2\x80\x932012, ja Str\xc3\xb6mberg jatkoi Virran valmennustiimiss\xc3\xa4 ja siirtyi samalla TPS:\xc3\xa4\xc3\xa4n. Virta ja Str\xc3\xb6mberg jatkoivat TPS:ss\xc3\xa4 lokakuuhun 2012, jolloin heid\xc3\xa4t vapautettiin teht\xc3\xa4vist\xc3\xa4\xc3\xa4n joukkueen oltua kaudella 2012\xe2\x80\x932013 13 ottelun j\xc3\xa4lkeen sarjataulukon viimeisell\xc3\xa4 sijalla.'